ନୂଆଦିଲ୍ଲୀ ୨୫/୬ଃ କେନ୍ଦ୍ର ସରକାରଙ୍କ ନୂଆ ସୋସିଆଲ ମିଡିଆ ନିୟମ କୁ ନେଇ ବିବାଦ ଉପୁଜିଥିବା ବେଳେ ଟ୍ବିଟର ଆଇଟି ମନ୍ତ୍ରୀ ରବିଶଙ୍କର ପ୍ରସାଦଙ୍କ ଆକାଉଣ୍ଟ ବ୍ଲକ୍ କରିଛି । ଏନେଇ ଖୋଦ ରବିଶଙ୍କର ପ୍ରସାଦ ସୂଚନା ଦେଇଛନ୍ତି । ସେ ଘଣ୍ଟାଏ ନିଜ ଟ୍ବିଟର ଆକାଉଣ୍ଟ ଆକ୍ସେସ୍ କରିପାରିନଥିଲେ ବୋଲି କେନ୍ଦ୍ରମନ୍ତ୍ରୀ କହିଛନ୍ତି। ଆକାଉଣ୍ଟରେ କ୍ଲିକ୍ କରିବା ପରେ ଆମେରିକାର ଡିଜିଟାଲ ମିଲେନିୟମ କପିରାଇଟ୍ ନିୟମ ଉଲ୍ଲଂଘନ କରିଥିବା ନେଇ ଲେଖାଥିବା ରବିଶଙ୍କର କହିଛନ୍ତି । ନିଜର ଆକାଉଣ୍ଟ ବ୍ଲକ କରିବାକୁ ନେଇ ରବିଶଙ୍କର ପ୍ରସାଦ କହିଛନ୍ତି, ଟ୍ବିଟର ଆଇଟି ନିୟମ ୪(୮)ର ଉଲ୍ଲଂଘନ କରିଛି।
ସେ ଆହୁରି ମଧ୍ୟ କହିଛନ୍ତି, ମୋ ଆକାଉଣ୍ଟ ବ୍ଲକ୍ କରିବାକୁ କମ୍ପାନୀ କୌଣସି ପ୍ରକାର ସୂଚନା ନଦେଇ ନିୟମର ଉଲ୍ଲଂଘନ କରିଛି। ଖୋଦ କେନ୍ଦ୍ରମନ୍ତ୍ରୀ ରବିଶଙ୍କର ପ୍ରସାଦ ଆକାଉଣ୍ଟ ବ୍ଲକ ଏବଂ ଆକ୍ସେସ୍ ମିଳିବା ପରର ଫଟୋ ସେୟାର କରିଛନ୍ତି। ଆକାଉଣ୍ଟ ଚାଲୁ ହେବା ପରେ ଟ୍ବିଟ୍ର ପଖରୁ ତାଙ୍କୁ ଚେତାବନୀ ଦେଇ ଲେଖାଯାଇଛି ଯଦି ଆଗାମୀ ଦିନରେ କୌଣସି ନୋଟିସ୍ ମିଳିବ ତେବେ ତାଙ୍କ ଆକାଉଣ୍ଟ ପୁଣି ଥରେ ବ୍ଲକ୍ କିମ୍ବା ସସ୍ପେଣ୍ଡ ହୋଇପାରେ।
ତେବେ ସମସ୍ତ ସୋସିଆଲ୍ ମିଡିଆକୁ ନୂଆ ଆଇଟି ନିୟମର ପାଳନ କରିବାକୁ ହେବ। ଏଥିରେ କୌଣସି ପ୍ରକାର ବୁଝାମଣା କରାଯାଇ ପାରିବ ନାହିଁ ବୋଲି ଲେଖିଛନ୍ତି କେନ୍ଦ୍ର ଆଇଟି ମନ୍ତ୍ରୀ ରବିଶଙ୍କର ପ୍ରସାଦ ।
